SKRIFTLIG FORESPØRGSEL E-0221/00

af Ilda Figueiredo (GUE/NGL) til Kommissionen

(4. februar 2000)

Om: Statsstøtte til EPAC Empresa para o Agro-Alimentação e Cereais, SA

Forleden blev en virksomhed inden for fødevare- og kornsektoren, EPAC Empresa para o Agro-Alimentação e Cereais, SA, opløst af den portugisiske regering. Tilbage er salgsafdelingen, EPAC-Comercial, som ifølge oplysninger i medierne også er truet, hvis Kommissionen ikke godkender, at der kan ydes statsstøtte.

Det er imidlertid velkendt, at EPAC havde over et tusind ansatte og spillede en vigtig rolle inden for afsætningen af korn i Portugal. På nuværende tidspunkt er over 160 arbejdspladser truet.

Kommissionen bedes derfor oplyse hvordan den stiller sig til at bevare i det mindste EPAC-Comercial og de mere end 160 arbejdspladser

Kommissionen bedes derfor oplyse hvilke beføjelser Kommissionen har haft i forbindelsen med opløsningen af EPAC, SA og den ledighed, som hundredevis af arbejdstagere efterfølgende blev kastet ud i i betragtning af de trufne afgørelser.

Svar fra Franz Fischler på Kommissionens vegne

(15. marts 2000)

Det er ifølge EF-traktaten Kommissionens opgave at kontrollere statsstøtten. Efter traktatens artikel 87-89 (tidl. 92-94) er støtte, der ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelige med fællesmarkedet.

Ved udgangen af 1996 fik Kommissionen forelagt en klage fra private kornhandlere over en garanti, som Portugal havde ydet den pågældende virksomhed i forbindelse med et lån til konsolidering af et bankudestående. Den 9. juli 1997 vedtog Kommissionen en endelig negativ afgørelse med hensyn til denne garanti. Portugal har imidlertid ikke anvendt denne afgørelse, som landet i øvrigt har bestridt over for EU-domstolen. Retssagen er stadig til forhandling.

Desuden har Portugal underrettet Kommissionen om et program for omstrukturering af Empresa para a Agro-Alimentação e Cereais, SA (EPAC) og om en støtteforanstaltning til fordel for havnevirksomheden Silopor. Kommissionen behandler disse sager samlet på grund af den bestående forbindelse mellem disse to offentlige virksomheder. De nævnte omstruktureringsplaner har i lang tid været drøftet mellem Portugal og Kommissionen, og en procedure efter EF-traktatens artikel 88 (tidl. 93), stk. 2(1), er blevet indledt. Den endelige udgave blev fremsendt ved udgangen af 1999. Kommissionen vil snarest tage endelig stilling til sagen.

For så vidt angår det særlige beskæftigelsesspørgsmål understreger Kommissionen, at EPAC's særlige økonomiske vanskeligheder skyldes, at virksomheden ikke har tilpasset sig forholdene på det indre marked for korn og ikke de eventuelle pligter, der er en følge EU's konkurrence- bestemmelser.

Grundlaget for Fællesskabets rammebestemmelser for statsstøtte til virksomheder i vanskeligheder(2) er, at de virksomheder, der modtager statsstøtte, skal være økonomisk levedygtige. De skal derfor træffe interne foranstaltninger i overensstemmelse med en omstruktureringsplan, der gør det muligt på et realistisk grundlag inden for en rimelig frist at sikre virksomhedens levedygtighed på lang sigt. Denne støtte må dog ikke få ødelæggende virkninger på de øvrige virksomheder på markedet, som ikke modtager en lignende støtte.

Endelig giver EU's rammeforanstaltninger medlemsstaterne stor frihed til at yde støtte til dækning af de sociale udgifter, der er en følge af denne omstrukturering.

(1) EFT C 363 af 25.11.1998.

(2) EFT C 288 af 9.10.1999.